S-860/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 10. júní 2008 á hendur E-kk-þgf J-kk-þgf B-kk-þgf, kt. [...], Krummahólum 4, Reykjavík, fyrir umferðarlagabrot, með því að hafa að morgni mánudagsins 24. mars 2008 ekið bifreiðinni YU-163 sviptur ökurétti og undir áhrifum áfengis (vínandamagn í blóði 2,47‰) úr miðborg Reykjavíkur um Lækjargötu, Fríkirkjuveg, Sóleyjargötu, Hringbraut og loks austur Bústaðaveg og þar án nægjanlegrar aðgæslu eða varúðar og gegn rauðu ljósi á gatnamótum Bústaðavegar og afreinar af Kringlumýrarbraut með þeim afleiðingum að hann ók á bifreiðina PM-108 sem ók norður afreinina og inn á gatnamótin.

Þetta er talið varða við 1. mgr. 4. gr., 1. mgr. 5. gr., 1. sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðalaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Þann 16. júlí 2008 var sakamálið nr. 961/2008 sameinað þessu máli en þar er ákærða gefið að sök með ákæru útgefinni af lögreglustjóranum á höfuðborgarsvæðinu 10. júlí 2008 fíkniefnalagabrot, með því að hafa aðfaranótt laugardagsins 3. nóvember 2007 í fangageymslu lögreglunnar á höfuðborgarsvæðinu að Hverfisgötu 113 í Reykjavík, haft í vörslum sínum 1,77 g af hassi, sem ákærði afhenti lögreglu við leit.

Er brot þetta talið varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að 1,77 g af hassi, sem lögregla lagði hald á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júlí 1985. Hann gekkst undir sátt fyrir ölvunar- og réttindaleysisakstur á árinu 2002. Þá gekkst hann undir sátt á árinu 2004 fyrir brot gegn lögum um ávana- og fíkniefni. Hann gekkst undir sátt á árinu 2005 fyrir ölvunarakstur. Loks var hann dæmdur 10. september 2007 fyrir ölvunarakstur og brot gegn lögum um ávana- og fíkniefni. Í þeim dómi var ákærði dæmdur í 30 daga fangelsi. Var sú niðurstaða byggð á því að um þriðja ölvunarakstur ákærða væri að ræða. Ef sakaferill ákærða er skoðaður kemur í ljós að hann var ekki orðinn 18 ára er hann fyrst gekkst undir sátt á árinu 2002 fyrir ölvunarakstur. Hefur það brot því ekki ítrekunaráhrif. Var því ekki um nema annað brot ákærða að ræða er hann var dæmdur 2007. Var dómur yfir ákærða þar með of þungur þar sem honum hefði átt að ákvarða sektarrefsingu. Til að leiðrétta þetta verður ákærða nú ákvörðuð sekt fyrir það brot sem hér liggur fyrir. Með hliðsjón af því greiði ákærði 250.000 krónur í sekt til ríkissjóðs innan fjögurra vikna frá uppkvaðningu dóms þessa að telja, en sæti ella fangelsi í 18 daga.

Áréttuð er ævilöng ökuréttarsvipting yfir ákærða. Í ljósi leiðréttingar á dómi yfir ákærða gildir sú árétting frá 24. október 2007.

Með vísan til lagaákvæða í ákæru eru upptæk gerð til ríkissjóðs 1,77 g af hassi sem lögregla lagði hald á við rannsókn málsins.

Ákærði greiði 61.100 krónur í sakarkostnað og málsvarnarþóknun skipaðs verjanda síns, J-kk-ef A. S-kk-ef hæstaréttarlögmanns 74.700 krónur. Hefur þá verið tekið tillit til virðisaukaskatts.

D ó m s o r ð :

Ákærði, E-kk-nf J-kk-nf B-kk-nf, greiði 250.000 krónur í sekt til ríkissjóðs innan fjögurra vikna frá uppkvaðningu dóms þessa að telja, en sæti ella fangelsi í 18 daga.

Áréttuð er ævilöng ökuréttarsvipting yfir ákærða frá 24. október 2007.

Upptæk eru gerð til ríkissjóðs 1,77 g af hassi sem lögregla lagði hald á við rannsókn málsins.

Ákærði greiði 61.100 krónur í sakarkostnað og málsvarnarþóknun skipaðs verjanda síns, J-kk-ef A. S-kk-ef hæstaréttarlögmanns 74.700 krónur.

S-kk-nf S-kk-nf.